**ΔΙΑΚΟΠΗ ΕΡΓΑΣΙΩΝ ΚΑΙ ΠΑΡΑΤΑΣΗ ΣΥΜΒΑΤΙΚΗΣ ΠΡΟΘΕΣΜΙΑΣ**

Ημ/νία υποβολής ***05/04/2023***

Ερώτηση Ο ανάδοχος έχει υποβάλει δήλωση διακοπής εργασιών λόγω μη πληρωμής λογαριασμού.

* Η συμβατική προθεσμία περαίωσης πλησιάζει στη λήξη της **χωρίς να έχει δοθεί** **καμία παράταση (με χρήση της οριακής προθεσμίας).**

 Ο Δήμος τί πρέπει να κάνει;

* Να δώσει παράταση παρόλο που δεν εκτελούνται εργασίες;
* Ο χρόνος διακοπής εργασιών υπολογίζεται στο συμβατικό χρόνο ;
* Στην Ε.Σ.Υ. δεν αναφέρεται κάτι σχετικό παρά μόνο το άρθρο 161 του 4412/16.

**ΑΠΑΝΤΗΣΗ:**

Ο χρόνος διακοπής εργασιών εφόσον αυτή οφείλεται σε μη πληρωμή Λογαριασμού (ήτοι τεκμαίρεται Υπερημερία του Κυρίου του Έργο) δεν υπολογίζεται στο συμβατικό χρόνο και μπορεί να δοθεί Παράταση Προθεσμίας με αναθεώρηση σύμφωνα με την παρ. 6 Άρθρου 147 (*«Προθεσμίες»)*

**Σε σχέση με την δυνατότητα Χορήγησης Παράτασης Προθεσμίας:**

Εφόσον στην Ε.Σ.Υ. δεν υπάρχει ειδική αναφορά, σχετικά με την δυνατότητα Χορήγησης Προθεσμίας ισχύουν τα ακόλουθα:

- Η έννοια της ‘οριακής προθεσμίας’ αφορά την προθεσμία που αρχίζει μετά τη λήξη της συμβατικής προθεσμίας περαίωσης του συνόλου του έργου, εφόσον υπάρχουν ακόμα εργασίες που δεν έχουν αποπερατωθεί, χορηγείται δε, χωρίς αίτηση του αναδόχου και σκοπό έχει την ολοκλήρωση του έργου χωρίς την επιβολή οιασδήποτε ρήτρας στον ανάδοχο, με σκοπό την ομαλή και ορθή λήξη της εργολαβίας βάσει της υπογραφείσας σύμβασης.

- Η «Οριακή¨ προθεσμία» δεν ορίζεται με τα συμβατικά τεύχη, αλλά υφίσταται, εκ του νόμου (παρ. 7 του αρ. 147 του Ν.4412/2016), για κάθε Έργο, η οποία και αφορά την προθεσμία που αρχίζει μετά τη λήξη της συμβατικής προθεσμίας περαίωσης του συνόλου του έργου, εφόσον υπάρχουν ακόμα εργασίες που δεν έχουν αποπερατωθεί, χορηγείται δε, χωρίς αίτηση του αναδόχου και σκοπό έχει την ολοκλήρωση του έργου χωρίς την επιβολή οιασδήποτε ρήτρας στον ανάδοχο, με σκοπό την ομαλή και ορθή λήξη της εργολαβίας βάσει της υπογραφείσας σύμβασης.

- Η σημασία της έγκειται στο ότι, μέχρι την εξάντλησή της, η Προϊσταμένη Αρχή μπορεί να χορηγεί και αυτεπαγγέλτως παρατάσεις της προθεσμίας (δηλ. χωρίς να υποβληθεί αίτημα του αναδόχου για την χορήγησής της) ενώ στην συνέχεια μπορεί να χορηγήσει προθεσμίας μόνο κατόπιν σχετικού αιτήματος του Αναδόχου.

**Τροποποιήσεις του Ν. 4782/2021**

Μία πολύ ουσιαστική τροποποίηση που εισήχθη με τον Ν. 4782/2021 αφορά την έννοια της ‘οριακής προθεσμίας’. Με την τροποποίηση του Νόμου, ο ανάδοχος δεσμεύεται από την σύμβαση του έργου να συνεχίσει την κατασκευή του για επιπλέον της αρχικής προθεσμίας χρονικό διάστημα, ίσο προς το ένα δεύτερο (1/2) αυτής και πάντως όχι μικρότερο των τριών (3) μηνών (οριακή προθεσμία). Η οριακή προθεσμία αρχίζει την επομένη της λήξης της συμβατικής προθεσμίας και κατά τη διάρκειά της μπορεί η Προϊσταμένη Αρχή να χορηγεί παρατάσεις, κατόπιν εισήγησης της Διευθύνουσας Υπηρεσίας, χωρίς αίτηση του αναδόχου. Μετά την πάροδο της οριακής προθεσμίας, η σύμβαση διαλύεται, σύμφωνα με το άρθρο 161.

Στην προϊσχύουσα διάταξη, η ‘οριακή προθεσμία’ ισούται με το (1/3) της συνολικής προθεσμίας υπολογιζόμενης με βάσει την αρχική συμβατική προθεσμία και τις παρατάσεις που εγκρίθηκαν ύστερα από σχετικό αίτημα του αναδόχου μέσα στην αρχική συμβατική προθεσμία και δεν οφείλονται σε υπαιτιότητά του ενώ δεν χορηγούνται παρατάσεις.

Συνεπώς, η ‘οριακή προθεσμία’

* αυξάνεται από το (1/3) της συμβατικής προθεσμίας στο μισό αυτής (συμπεριλαμβανομένων και των δοθέντων παρατάσεων οι οποίες άμα τη χορήγησή τους προστίθενται στην αρχικώς υπογραφείσα προθεσμία περαίωσης αυξάνοντάς την αναλόγως και το σύνολο αρχικής και παρατάσεων χαρακτηρίζεται πλέον ως συμβατική προθεσμία), αλλά
* και εντός αυτής (της οριακής) δίδονται και νέες παρατάσεις *‘……κατόπιν εισήγησης της Διευθύνουσας και χωρίς αίτηση του αναδόχου….’.*